Diari Oficial de la Generalitat Valenciana


Sumari del DOGV 8224, del 31-01-2018 (2018/242)

RESOLUCIÓ de 22 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 52/16-EAE la Vall d'Ebo i 55/17-EAE Santa Pola.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8224

Data del DOGV
:   31-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/242


Data del document
:   22-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Vall d'Ebo, la
    * Santa Pola
    * impacte ambiental

RESOLUCIÓ de 22 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 52/16-EAE la Vall d'Ebo i 55/17-EAE Santa Pola. [2018/242]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedients 52/16-EAE la Vall d'Ebo i 55/17-EAE Santa Pola.  
  
«Informe ambiental i territorial estratègic  
Tràmit: avaluació ambiental del Pla especial per a l'ordenació d'usos per a centre d'educació ambiental en el paratge El Parat de la Vall d'Ebo  
Promotor: Ajuntament de la Vall d'Ebo  
Autoritat substantiva: Comissió Territorial d'Urbanisme d'Alacant  
  
Localització: terme municipal de la Vall d'Ebo  
Expedient: 52-2016-EAE  
  
La Comissió d'Avaluació Ambiental, en sessió realitzada el 30 de novembre de 2017, va adoptar l'acord següent:  
Vista la proposta de l'informe ambiental i territorial estratègic del Pla especial per a l'ordenació d'usos per a centre d'educació ambiental en el paratge El Parat de la Vall d'Ebo, en els termes següents:  
El 8 de juny de 2016 ha tingut entrada en el Servei d'Avaluació Ambiental Estratègica sol·licitud d'inici de l'avaluació ambiental del Pla especial per a l'ordenació d'usos per a centre d'educació ambiental en el paratge El Parat de la Vall d'Ebo remesa pel Servei Territorial d'Urbanisme d'Alacant.  
  
1. Documentació presentada  
La sol·licitud d'inici, remesa per l'Ajuntament al Servei Territorial d'Urbanisme i subscrita per l'enginyer municipal, ve acompanyada del document inicial estratègic en format paper amb el contingut previst en els apartats 50.1 i 50.2 de la LOTUP, per considerar el redactor que resulta aplicable el procediment simplificat. No s'aporta esborrany del pla. S'acompanya d'informe del Servei Territorial d'Urbanisme de data 12 de maig de 2016.  
  
2. Planejament vigent  
El planejament vigent a la Vall d'Ebo és el Pla general d'ordenació urbana aprovat definitivament per acord de la Comissió Territorial d'Urbanisme d'Alacant de data 25 de juliol de 2002 (BOP 08.11.2002), avaluat ambientalment amb declaració d'impacte ambiental emesa el 28 de febrer de 2002 (Exp. 395/0100-IGX).  
  
3. Objecte, descripció/característiques i justificació del pla  
L'objecte del Pla especial és reordenar els usos admissibles en un àmbit d'unes 4,5 ha de la Vall d'Ebo que en el Pla general està classificat i qualificat de sòl no urbanitzable de protecció forestal. En concret es pretén incorporar l'ús educatiu-cultural com compatible amb el règim vigent del sòl (especial protecció forestal) perquè puga tindre cabuda un centre d'educació ambiental que pretén dur a terme l'Ajuntament en una parcel·la de la seua propietat.  
L'objectiu perseguit és aconseguir la millora i l'aprofitament d'una zona mediambientalment modificada, inclosa en un àmbit de gran qualitat ambiental.  
S'indica que l'àmbit correspon a la parcel·la cadastral 177 i a una part de la 194 que confronta amb la carretera CV-712, ambdues del polígon 1 de rústica del terme municipal de la Vall d'Ebo. En plans es delimita únicament la parcel·la 177.  
En relació amb l'abast del Pla especial, el document transcriu l'article 43 de la LOTUP, que regula aquest instrument d'ordenació (les seues finalitats i documentació), i es preveu que en la seua redacció s'especifique l'ús educatiu-cultural per a aqueixa zona i s'incloguen les normes urbanístiques pertinents.  
Es descriuen com a alternatives analitzades les següents:  
Alternativa 0. Consisteix a mantindre la regulació vigent. S'indica en el document que l'art. 13.33 de la normativa urbanística del PGOU vigent estableix en la parcel·la d'estudi com compatibles les activitats de turisme rural, repoblació d'espècies autòctones i aprofitaments forestals tipus plantes medicinals, aromàtiques. No estan permeses ni edificacions, ni transformacions agràries, i les obres d'infraestructures estan sotmeses a la tramitació ambiental corresponent.  
  
Per no especificar l'ús educatiu-cultural com admissible en l'àmbit, no pertocarien actuacions d'adequació ni la posterior implantació de l'activitat.  
Alternativa 1. Comporta incorporar l'ús educatiu-cultural com compatible en la parcel·la 177 del polígon 1. S'especifiquen les actuacions complementàries a realitzar sobre distints elements.  
- Accessos. Condicionament d'una senda de vianants per a accedir a la parcel·la des de la CV-712 (neteja, desbrossament i extensió d'una capa de tot-u artificial de 15 cm de grossària). La senda es delimitarà per mitjà de tanca de fusta de pi nord tractada amb autoclau.  
Condicionament d'un camí existent (PK 57 GT-847) per a l'accés de maquinària en fase d'obres i posteriors labors de conservació i manteniment, per mitjà d'estesa i compactació d'una capa de tot-u artificial de 20 cm de grossària.  
- Edificis existents. Condicionament de la construcció existent en l'extrem oest de la parcel·la executada amb anterioritat al pla, de 54 m² amb 34 m² de porxe. Comporta reparar la teulada, instal·lació d'arreplega de pluvials, reparació de paraments verticals i solera i col·locació de porta de pas i mobiliari.  
Demolició de la resta de construccions existents en la parcel·la (sense llicència) i transport a abocador dels residus generats. Condicionament paisatgístic, per mitjà de plantació de vegetació autòctona, en la zona resultant.  
No es pretenen implantar noves construccions o elements en la zona.  
- Parcel·la. Eliminació de residus de la zona, a efectuar d'acord amb l'estudi de gestió de residus del projecte d'execució de l'actuació que s'elabore.  
Desbrossament de males herbes i recuperació de l'arbratge existent per mitjà de poda i adobament en esplanades i millora fitosanitària de l'arbratge forestal en la zona forestal pròxima a aquests.  
En les tolles, eliminació d'espècies vegetals invasives, neteja i estabilització i tanca perimetral parcial amb fusta de pi tractada en autoclau.  
  
Senyalització de rutes de senderisme, zona d'escalada, identificació d'exemplars-  
S'indica que s'haurà d'actuar sobre espècies invasores detectades per al control de la seua proliferació.  
Alternativa 2. Comporta incorporar com a usos compatibles l'educatiu-cultural i campament-alberg en la parcel·la 177 del polígon 1, especificant les actuacions complementàries a realitzar.  
- Edificis existents. Adequar totes les construccions localitzades en la parcel·la (habitatge, magatzems i quadres) i a més executar un local per a pernoctar de 50 m² (10x5) en bloc de formigó arrebossat amb fusteria de fusta, disposar lavabos que connectaran a una depuradora d'oxidació més gran que la prevista en l'alternativa 1.  
- Parcel·la. Les actuacions a realitzar en la parcel·la coincideixen amb les previstes en l'alternativa 1, inclòs el condicionament de la senda de vianants.  
- Accessos. En relació amb el condicionament del camí existent en el PK13 de la CV-712, s'especifica que per a accés amb vehicles requereix moviment de terres en la part final i en la parcel·la, adequant pendents per mitjà de rebliment i explanació.  
L'alternativa 2 planteja una millora socioeconòmica respecte de l'alternativa 1 però genera una major actuació sobre el medi físic i la seua posterior conservació, tant de parcel·la com d'accessos, per la qual cosa es considera més aconsellable decantar-se per l'alternativa 1, que millora la situació actual i no projecta actuacions i o/activitats que puguen generar impacte ambiental negatiu.  
  
Desenvolupament previsible  
Es preveu el desenvolupament immediat de l'actuació, per la qual cosa, després de l'aprovació de la proposta presentada (entengueu pronunciament ambiental) es redactarà el Pla especial on s'especificarà l'ús educatiu-cultural per a l'àmbit i s'inclouran les normes urbanístiques pertinents.  
S'assenyala que aquesta modificació en cap cas afectarà cap servei existent, ni tampoc generarà cap tipus de servitud.  
  
Possibles efectes negatius i mesures previstes per a previndre, reduir o compensar-los.  
En fase d'obres els residus de construcció, procedents de l'adequació i derrocament de construccions, es traslladaran per empresa autoritzada a abocador inert per a la seua correcta gestió.  
Durant la fase de funcionament els residus urbans produïts pels usuaris del centre seran retirats pel servei d'arreplega de fems del municipi, en contenidor estanc, amb periodicitat mínima d'una setmana.  
  
S'indica que les aigües residuals generades seran abocades a fossa sèptica existent en la construcció i periòdicament extretes per a la seua gestió adequada en estació depuradora d'aigües residuals. No s'especifica periodicitat.  
Es considera que l'increment puntual del nivell sonor que es produirà durant les visites al centre educacional, derivat de la realització d'activitats educatives-ambientals a l'aire lliure en la parcel·la, no serà superior al generat per qualsevol grup de visita de la zona, ja que l'ús serà en les hores centrals del dia, evitant horaris nocturns.  
Com a mesura de restauració paisatgística i per a mitigar l'erosió de la zona es proposa plantar arbratge i vegetació autòctona.  
No es preveu increment en la generació d'emissions de CO2 ni consum energètic addicional. Tampoc incidència en el canvi climàtic.  
  
  
Mesures de seguiment  
Es proposa el control per l'administració municipal del compliment de totes les prescripcions contingudes en el Pla i de les mesures previstes per a la retirada de residus de construcció, residus urbans i aigües residuals.  
De tot l'anterior es desprén que l'objecte del Pla especial és crear una subzona, dins del sòl no urbanitzable d'especial protecció forestal, en què es permeta l'ús educatiu-cultural en habitatge existent de 54 m² i porxe de 34 m², construïda abans de l'aprovació del pla, sense ampliació d'aquesta i amb el derrocament de les restants construccions annexes, aquesta edificació és la localitzada a l'oest del conjunt i identificada en plans amb el núm. 2.  
  
  
4. Consultes realitzades  
Per part de la direcció general amb competència en avaluació ambiental, d'acord amb l'article 51.1 de la 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), la documentació aportada s'ha sotmés a consulta, en la seua condició d'administracions públiques afectades, a:  
  
Consulta Informe Administració consultada  
 02.06.2016 Direcció Territorial d'Habitatge, OP i Vertebració del Territori  
Servei Territorial d'Urbanisme  
01/07/16 04.01.2017  
15.07.2016 Conselleria d'Habitatge, Obres Públiques i Vertebració del Territori  
Subdirecció General d'Ordenació del Territori i Paisatge  
Servei d'Infraestructura Verda i Paisatge  
Servei d'Ordenació del Territori (PATRICOVA)  
01/07/16 15.07.2016  
07.11.2016  
31.01.2017 Conselleria d'Agricultura, Medi Ambient, C. Climàtic i Desenvolupament Rural. Subdirecció General de Medi Natural.  
Servei de Vida Silvestre  
Servei d'Ordenació i Gestió Forestal  
Servei de Gestió d'Espais Naturals Protegits  
01/07/16 07.11.2016 Conselleria d'Agricultura, Medi Ambient, C. Climàtic i Desenvolupament Rural. Direcció General de Prevenció d'Incendis Forestals  
Servei de Prevenció d'Incendis Forestals (informe SOGF)  
 30.08.2016 Direcció Territorial d'Agricultura MA CC i DR (mat agricultura i pesca)  
01/07/16 11.08.2016 Presidència de la Generalitat. Agència de Seguretat i Resposta a les Emergències. Subdirecció General d'Emergències.  
01/07/16 14.07.2016  
€ /- Conselleria d'Habitatge, Obres Públiques i Vertebració del Territori  
Subdirecció General de Mobilitat  
Servei de Planificació  
Servei de Mobilitat Urbana  
01/07/16 21.10.2016 Conselleria d'Educació, Investigació, Cultura i Esport.  
Direcció General de Cultura i Patrimoni.  
SDG de Patrimoni Cultural i Museus  
Servei de Patrimoni Cultural  
01/07/16 16.09.2016 Diputació d'Alacant. Àrea d'Infraestructures (Carreteres)  
01/07/16 12.09.2016 Confederació Hidrogràfica del Xúquer (CHJ)  
  
  
Nota: els informes rebuts es poden consultar en la pàgina web www.agroambient.gva.es/eae una vegada s'emeta aquest informe ambiental i territorial estratègic.  
  
5. Identificació i valoració dels possibles efectes sobre el medi ambient (i altres afeccions legals)  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es referixen els articles 48.d i 51.1 de la LOTUP.  
  
- Espais naturals protegits  
L'àmbit de l'actuació queda dins de l'extensa zona d'amortiment d'impactes del Pla d'ordenació de recursos naturals de la Marjal de Pego-Oliva (Decret 280/2004, de 17 de desembre, del Consell de la Generalitat) i pròxim a la xarxa hidrogràfica.  
El 31 de gener de 2017 el Servei d'Espais Naturals Protegits, en virtut de l'article 86.2 de l'indicat decret que estableix el règim de protecció per a les zones d'amortiment d'impactes de la marjal, emet informe favorable als efectes de modificació del planejament urbanístic, considerant que el Pla especial no comportarà repercussió rellevant sobre el règim hídric de la marjal.  
Assenyala, no obstant això, que la informació relativa a les obres a realitzar en la parcel·la és escassa i que per a desenvolupar-la s'haurà d'obtindre informe d'aquest servei, principalment en aspectes relatius a l'abastiment d'aigua potable del futur centre, depuració d'aigües residuals?, sense perjudici de l'exercici de les competències que corresponguen a altres organismes i administracions.  
  
- Xarxa Natura 2000 i hàbitats  
L'àmbit de l'actuació queda dins dels espais Xarxa Natura 2000: LIC Valls de la Marina i de la ZEPA Forests de la Marina.  
El 15 de juliol de 2016 el Servei de Vida Silvestre informa que les actuacions previstes no alteraran condicions naturals d'hàbitats i espècies en els espais de la Xarxa Natura 2000, no afectaran apreciablement cap espai, ni cap dels seus objectius de conservació. Per això, sense perjudici de les obligacions del promotor de sotmetre el pla, programa o projecte a avaluació ambiental estratègica o a avaluació d'impacte ambiental atenent la seua legislació reguladora, i d'obtindre totes les concessions, autoritzacions i llicències o remetre les declaracions responsables o comunicacions prèvies que siguen necessàries en compliment de la legislació vigent, no requereix sotmetre's a avaluació detallada dels seus efectes sobre Xarxa Natura 2000.  
En l'informe s'assenyala també que en la zona no hi ha hàbitats protegits pel Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació i que no hi ha cap afecció significativa a la biodiversitat pel desenvolupament del pla especial.  
  
D'altra banda, en l'informe de 7 de novembre de 2016 en matèria forestal s'assenyala que els hàbitats que es poden trobar en la zona estan àmpliament representats en la comarca i a la Comunitat.  
  
  
- Sòl forestal  
L'àmbit de l'actuació forma part de la forest identificada com AL3016 € Pla del Corralet, Pla d'Alcalà i Foia Llarga, propietat de l'Ajuntament, catalogada com forest consorciada i gestionada per la CITMA. El PATFOR atorga als terrenys afectats la condició de sòl forestal estratègic.  
En l'informe de 7 de novembre 2016 de la corresponent demarcació forestal (Altea) es descriu la vegetació present en l'àmbit i s'assenyala que l'edificació a reconvertir es troba pràcticament en un fons de barranc, apunta que l'accés pel sud es produeix per una senda invalidada per la vegetació i pel nord, a través d'un camí que no arriba a la casa.  
  
En l'informe s'indica que la condició de forestal estratègic no és obstacle per a poder dur a terme l'activitat ressenyada, però s'especifiquen actuacions no aconsellables (construccions fora de l'empremta de l'edificació principal), altres que s'han de concretar (aparcament per a visitants i escolars pròxim a la xarxa viària i a la senda d'accés en condicions de seguretat per al trànsit i els usuaris, compromís de manteniment de les instal·lacions, de l'entorn i de l'arreplega de residus), així com la necessitat d'elaborar un pla de prevenció d'incendis que incloga almenys autoprotecció de l'edificació principal i evacuació, la qual cosa requereix analitzar, entre altres coses, la xarxa viària existent o necessària.  
  
- Vies pecuàries  
En l'informe de 7 de novembre de 2016, de la demarcació forestal s'assenyala que no hi ha afeccions a vies pecuàries classificades.  
  
- Infraestructura verda i paisatge  
De conformitat amb la LOTUP (art. 6 i 43) el paisatge ha d'integrar-se en la planificació territorial i urbanística, per mitjà de la incorporació en els seus plans i projectes de condicionants, criteris o instruments de paisatge, en funció de l'abast de les seues determinacions i del paisatge afectat.  
El 4 de gener de 2017 el Servei d'Infraestructura Verda i Paisatge recorda la necessitat d'elaborar un instrument de paisatge que acompanye plans i projectes, que permeta analitzar i valorar els efectes de les actuacions proposades sobre aquest i establir mesures efectives per a la seua protecció, ordenació i gestió, així com per a corregir els possibles efectes negatius que puguen derivar-se de les actuacions; a priori, es considera més adequat per a aquest àmbit un estudi d'integració paisatgística. Recorda també l'aplicació dels criteris generals establits en la LOTUP (art 8) i les directrius de l'ETCV (títol III - capítol V; títol V- capítol III).  
Assenyala al seu torn que el Pla ha de definir i caracteritzar la infraestructura verda amb caràcter previ a l'ordenació d'usos i activitats (art 4.4 LOTUP), i correspon supervisar la seua coherència entre les distintes escales a la conselleria competent en matèria d'infraestructura verda i paisatge (4.3 LOTUP).  
Afig, vistes les actuacions previstes i les alternatives descartades, així com la inclusió dels terrenys afectats en el LIC i ZEPA mencionats i en el paisatge de rellevància regional PRR 23 «Depressions i serres de la Gallinera a Castell de Castells», i considerant l'anàlisi sobre la incidència de la proposta en el paisatge efectuada en document presentat, és de preveure que s'hi produïsquen efectes positius i emet informe favorable sobre la proposta en els termes plantejats, sempre que es mantinguen aquests i s'atenguen els criteris de l'administració forestal de la Generalitat Valenciana.  
  
- Domini públic hidràulic  
Segons reflecteix l'informe de la Confederació Hidrogràfica del Xúquer de 12 de setembre de 2016, el límit nord de la parcel·la on es pretén desenvolupar l'actuació proposada el conforma un llit que forma part del domini públic hidràulic (barranc de Turrubanes), la parcel·la està parcialment en zona de policia d'aquest.  
L'organisme de conca informa que en l'àmbit de les seues competències la proposta no suposa efectes significatius sobre el medi ambient; en tot cas, assenyala que resulta aplicable el text refós de la Llei d'aigües i el Reglament del domini públic hidràulic dels quals recorda algunes consideracions que comporten prohibicions, limitacions o necessitat d'autoritzacions per part de la Confederació (manteniment de la zona de servitud expedita, limitacions en zona de policia i zona de flux preferent, prohibició d'abocament).  
  
- Riscos ambientals i territorials:  
· Risc de contaminació de les aigües.  
Segons la cartografia de referència de la GVA la vulnerabilitat d'aqüífers en la zona és de grau mitjà.  
El límit nord de la parcel·la prevista per a la implantació del centre d'educació ambiental està conformat per un llit públic.  
· Risc d'inundació.  
El Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció del risc d'inundació a la Comunitat Valenciana, estableix restriccions per a la implantació de certs usos en el sòl afectat per risc d'inundació.  
  
El Servei d'Ordenació del Territori assenyala en el seu informe de 15 de juliol de 2016 que l'actuació proposada no està afectada per aquest risc.  
· Risc d'erosió.  
Segons la cartografia de referència de la GVA el risc d'erosió actual és alt i el potencial molt alt.  
En el document es proposa la plantació d'arbratge i de vegetació autòctona que permeta reduir el grau d'erosió de la zona d'actuació i en l'informe en matèria forestal s'indica que la vegetació present, sobre sòl calcari amb afloraments freqüents, conforma sòl consolidat no fàcilment erosionable.  
· Risc d'incendi forestal.  
La Subdirecció General d'Emergències assenyala en el seu informe d'11 d'agost de 2016 que en el desenvolupament del pla s'hauran d'aplicar les mesures establides en el Document Bàsic de Seguretat en cas d'incendi, secció SI 5, del Codi Tècnic de l'Edificació CTE i, en relació amb la interfície urbana-forestal, assumir allò que s'ha assenyalat en l'article 32 del PATFOR.  
En l'informe de la demarcació forestal de 7 de novembre de 2016 assenyala el perill afegit que comporta la situació de l'edificació, pràcticament en fons de barranc, en cas d'incendi forestal, freqüents en la zona, i s'assenyala la necessitat d'elaborar un Pla de prevenció d'incendis que incloga autoprotecció de la construcció principal i evacuació. Es fa menció a l'article 30 del PATFOR (autorització de construccions), a més del 32.2.  
En sengles informes s'assenyala, en relació amb les obres i treballs que es realitzen, que s'haurà de tindre en compte el que estableix el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
· Risc sísmic  
Tal com assenyala la Subdirecció General d'Emergències (Agència de Seguretat) en el seu informe d'11 d'agost de 2016, segons la Norma de Construcció Sismoresistent de 2002 aquest municipi té una acceleració sísmica de 0,07g, per la qual cosa es veu afectat per aquest risc, i li és aplicable la norma d'àmbit estatal (NCSR-02) i les mesures que s'hi estableixen respecte d'això.  
En l'informe es recorda a més l'obligació del municipi d'elaborar el corresponent PAM (Pla d'actuació municipal) enfront d'aquest risc, tal com estableix el Pla especial enfront del risc sísmic a la Comunitat Valenciana (Decret 44/2011, de 29 d'abril, del Consell).  
  
  
- Infraestructures lineals  
La CV-712 discorre pròxima a la parcel·la 177 del polígon 1 i al costat de l'extrem oriental de la parcel·la 194, que confronta amb l'anterior. Es pretén condicionar una senda de vianants i un camí existent a l'altura del PK 13 de la via indicada per a donar accés a la maquinària necessària per a la fase d'obres i per a la posterior conservació i manteniment del lloc.  
El 14 de juliol de 2016 el Servei de Planificació informa desfavorablement i assenyala que s'hauran de grafiar els accessos des del centre d'educació ambiental fins a la CV-712, realitzar-se un estudi de visibilitat (segons l'accés adoptat), i reflectir en plans la zona de protecció corresponent a la CV-712 (25 m des de l'aresta exterior de la calçada). Recorda a més que s'ha de sol·licitar informe a la Diputació.  
D'altra banda, el 16 de setembre de 2016, el Departament de Carreteres de la Diputació Provincial d'Alacant, administració titular de la via, informa desfavorablement per considerar que la proposta requereix la presentació d'una solució als accessos i aparcament necessaris, acompanyada del corresponent estudi de trànsit, amb els fluxos que es preveja que generarà el centre i assenyala alguns aspectes que s'hauran de definir: aparcament de vehicles de visitants (individuals i col·lectius), zona de desembarcament i parada (si és el cas) de vehicles col·lectius, solució al canvi de sentit de vehicles i possible comunicació de vianants amb la cova del Rull.  
  
- Agricultura. Pesca  
El 30 d'agost de 2016 la Direcció Territorial d'Alacant de la Conselleria d'Agricultura, Pesca, Alimentació i Aigua informa que des de les competències en matèria d'agricultura i pesca no hi ha objeccions a la proposta.  
  
- Patrimoni cultural  
El 21 d'octubre de 2016 (s'indica erròniament 2015) la Direcció General de Cultura i Patrimoni informa que s'haurien d'incloure i tindre en compte en els projectes d'edificació les actuacions prèvies a què es refereix l'article 62 de la Llei 4/1998, d'11 de juny, del patrimoni cultural valencià (LPCV), i incloure en les mesures previstes per al seguiment del pla un protocol que permeta l'adopció de mesures cautelars en el cas que en el transcurs del seu desplegament i execució es documente l'existència d'elements del patrimoni cultural prèviament inadvertits.  
  
  
- Aspectes urbanístics  
El Servei Territorial d'Urbanisme informa el 2 de juny de 2016 que la proposta afecta l'ordenació estructural, per modificar l'ordenació del sòl no urbanitzable, i, per tant, correspon la seua aprovació a la conselleria competent en matèria d'urbanisme.  
Assenyala que la LOTUP preveu la formulació de plans especials per a l'ordenació de projectes d'obres, serveis o activitats que siguen d'interés general, per la qual cosa haurà de quedar plenament justificat l'interés de la proposta, ja que és el pressupòsit perquè aquesta es puga ordenar a través d'aquest instrument i que el Pla especial que finalment es tramite haurà de desenvolupar la normativa urbanística definint els usos permesos i els paràmetres urbanístics aplicables, de conformitat amb les administracions sectorials afectades.  
  
Valoració general de la proposta  
  
1) Àmbit del Pla especial i zona de tolerància ús educatiu-cultural  
  
L'àmbit delimitat en plans, de forma irregular i amb una superfície de 45.099 m² segons la fitxa cadastral, correspon amb parcel·la 177 del polígon 1, encara que bé els seus límits, bé la xarxa hidrogràfica, no pareixen, a priori, correctament representats.  
En relació amb la parcel·la 194 del polígon 1, mencionada en el document però sense delimitar quina part pot veure's afectada pel Pla especial, s'aprecia en la seua fitxa cadastral que s'estén, des dels límits occidental i meridional de la parcel·la 177, cap a l'oest principalment, i abasta una superfície de 285.091 m². Resulta contigua amb la CV-712 en dues zones, al sud-est i al sud-oest, no obstant això, atenent el contingut del document presentat cal considerar que la part de la parcel·la 194 afectada pel Pla correspondrà, com a màxim, al seu extrem oriental (contigu amb parcel·la 177 i amb la CV-712).  
  
En el pla especial ha de quedar convenientment ordenat tot l'àmbit afectat per aquest, i incorporar, a més dels terrenys previstos per a implantar l'ús pretés (zona d'especial protecció forestal tolerància ús educatiu-cultural), els indispensables per a resoldre adequadament les qüestions assenyalades en els informes sectorials.  
  
2) Actuacions complementàries.  
- Aigües sanitàries i residus  
En relació amb les aigües residuals es fa referència en l'alternativa 2 a la implantació d'una depuradora d'oxidació total més gran que la prevista en l'alternativa 1. No obstant això, en la descripció d'actuacions d'aquesta no s'especifica sistema de depuració. És en l'apartat on s'analitzen possibles impactes en què s'assenyala que per a previndre vessaments o abocaments accidentals es procedirà al buidatge periòdic de la fossa sèptica existent. No s'especifica la periodicitat ni s'estableixen altres mesures de control. Tampoc les característiques i condicions de la fossa; ni la capacitat requerida per l'actuació ni les condicions d'abocament.  
Respecte d'això cal assenyalar que la filtració d'aigües residuals des de pous negres i fosses sèptiques és una de les causes de contaminació del sòl més comú en zones rurals i l'actuació es troba dins de l'àmbit d'amortiment d'impactes del PORN del Parc Natural de la Marjal Pego-Oliva (regulat pel Decret 280/2004, de 17 de desembre, del Consell que de la Generalitat) i pròxima a la xarxa hidrogràfica.  
  
El decret regulador del PORN estableix que no es podrà atorgar llicència per a la realització d'instal·lacions o edificacions de qualsevol tipus que no compten amb sistema d'arreplega i depuració d'aigües residuals, de manera que la qualitat de les aigües resultants complisca les normes de qualitat exigibles per als usos a què es destinen d'acord amb la legislació d'aigües. En el decret no es preveu la construcció de fosses sèptiques, es preveu la construcció de minidepuradores biològiques o d'oxidació total per al sanejament de les construccions o instal·lacions permeses pel pla, que només podrà ser autoritzada quan es donen les suficients garanties que no suposen cap risc per a la qualitat de les aigües superficials o subterrànies i hi haja raons justificades que impedisquen la seua connexió a la xarxa de clavegueram.  
D'altra banda la legislació d'aigües prohibeix l'abocament directe o indirecte d'aigües i productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb la corresponent autorització administrativa.  
En el Pla especial s'hauran de concretar les necessitats de depuració i definir la capacitat i característiques del sistema a implantar, que en el cas de no ser a la xarxa de clavegueram haurà d'ajustar-se als requisits del PORN, és a dir, sistema de depuració amb autorització d'abocament de l'organisme de conca.  
En relació amb la retirada de residus, que s'indica serà efectuada per empresa municipal, haurà de quedar acreditat aquest compromís.  
- Accessos, aparcaments, zona de parada.  
El Pla especial definirà una solució d'accés adequada i segura al centre d'educació ambiental des de la CV-712 i del centre a la via, considerant les necessitats de l'ús que es pretén tolerar, les exigències en matèria de planificació viària i les requerides per la planificació en matèria d'incendis per a la prevenció, protecció i evacuació.  
S'han de preveure zones d'estacionament per a vehicles de visitants (tant individuals com col·lectius) inclosos autobusos escolars, i, si és el cas, àrees de parada de transport col·lectiu en condicions de visibilitat i seguretat.  
  
3) Usos i la seua regulació  
En el pla d'ordenació proposat es delimita i identifica com a sòl no urbanitzable - especial protecció forestal tolerància ús educatiu-cultural la parcel·la 177. En el document d'inici no es concreta la normativa urbanística vigent que opera en el sòl no urbanitzable d'especial protecció forestal ni s'avança la regulació proposada per a l'àmbit.  
  
Per la zona nord d'aquest discorre un barranc i al sud la CV-712.  
La legislació d'aigües estableix que l'ús privatiu del domini públic hidràulic s'estableix per disposició legal o concessió administrativa, que la zona de servitud de llits públics ha de quedar expedita, que les activitats que es pretenguen realitzar en la zona de policia que puguen deteriorar el domini públic hidràulic requereixen autorització de l'organisme de conca i que en la zona de flux preferent dels llits no són autoritzables activitats vulnerables enfront d'avingudes ni les que suposen reducció significativa de la capacitat de desaigüe de tal zona.  
  
La legislació de carreteres també estableix limitacions d'usos en les zones de protecció d'aquests.  
  
4) Altra documentació  
Haurà de reflectir-se correctament en els plans d'ordenació el domini públic hidràulic, amb les seues zones de servitud i policia, i la xarxa viària, incloent-hi solució d'accessos, i les seues zones de protecció.  
Realitzada l'anàlisi tècnica de la documentació presentada i el seu objecte, vistos els informes sectorials emesos, revisada la cartografia existent en el Sistema d'Informació Territorial d'aquesta conselleria i a la vista dels criteris establits en l'annex VIII de la LOTUP, es considera que la proposta de Pla especial per a l'ordenació d'usos per a centre d'educació ambiental en el paratge El Parat de la Vall d'Ebo, no altera el model territorial i no suposa afecció sobre el consum de recursos, ni sobre el patrimoni natural ni cultural.  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
7. Proposta d'acord  
Segons estableix l'article 51 de la LOTUP, per considerar, d'acord amb els criteris de l'annex VIII d'aquesta llei, que l'esborrany del Pla especial per a l'ordenació d'usos per a centre d'educació ambiental en el paratge «El Parat» de la Vall d'Ebo avaluat no influeix en altres plans o programes, no té incidència en el model territorial vigent en el municipi, no suposa afecció sobre elements del patrimoni natural ni cultural i, tenint en compte les consultes realitzades, es pot concloure que es tracta d'un pla que estableix l'ús, en l'àmbit municipal, d'una zona de reduïda extensió, de les previstes en l'article 46.3.b i el procediment d'avaluació ambiental simplificada és prou per a determinar que la modificació proposada no presenta efectes significatius sobre el medi ambient.  
D'acord amb allò que s'ha exposat, es proposa: emetre informe favorable en el procediment simplificat d'avaluació ambiental i territorial estratègica del Pla especial per a l'ordenació d'usos per a centre d'educació ambiental en el paratge «El Parat» de la Vall d'Ebo, per no tindre efectes significatius sobre el medi ambient, i corresponen continuar la tramitació d'acord amb la seua normativa sectorial, si bé hauran de complir-se les determinacions següents:  
  
- En la normativa urbanística del pla especial que es redacte per a la subzona de sòl no urbanitzable d'especial protecció forestal tolerància ús educatiu-cultural haurà de quedar clarament especificat que l'ús educatiu-cultural és compatible únicament en la construcció existent que es pretén adequar (identificada en plans amb el núm. 2) sense alterar els seus paràmetres edificatoris, eliminant les altres preexistents i no es podran edificar noves construccions.  
Haurà de redactar-se un Pla de prevenció d'incendis forestals d'acord amb el que estableix l'article 30 i atendre les condicions del 32.2 del PATFOR tal com s'assenyala en l'informe de 7 de novembre de 2016, de la corresponent demarcació forestal, sobre el qual haurà d'informar el servei competent en matèria forestal i s'hauran d'incorporar-hi les mesures que aquest assenyale.  
- En el Pla especial que es redacte han de quedar reflectida la zona de protecció de la CV-712 (25 m des de l'aresta exterior de la calçada) així com els condicionaments necessaris dels accessos des del centre d'educació ambiental fins aquesta via, i viceversa; per a definir-la s'haurà de realitzar un estudi de trànsit, amb els fluxos que es preveja que generarà el centre, sobre el qual haurà d'informar favorablement l'administració titular de la via (Diputació).  
- S'elaborarà el corresponent estudi d'integració paisatgística, sobre el qual haurà d'informar el Servei d'Infraestructura Verda i Paisatge, i s'hauran d'incorporar-hi les mesures que, si és el cas, assenyale.  
  
- El sistema d'arreplega i tractament de les aigües residuals que es preveja, que haurà de complir les exigències establides en el Pla d'ordenació de recursos naturals de la Marjal de Pego-Oliva i, en cas de no connectar a la xarxa de clavegueram, comptar amb autorització d'abocament de l'organisme de conca.  
- La gestió dels residus de construcció i demolició serà per mitjà d'entrega a gestor autoritzat per a la seua valoració i no per al seu depòsit directe en abocador.  
- Haurà de quedar plenament justificat l'interés (general) de la proposta, d'acord amb el que estableix la LOTUP, que preveu la formulació de PE per a l'ordenació de projectes d'obres, serveis o activitats que siguen d'interés general, tal com assenyala el ST UR en el seu informe de 2 de juny de 2016.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació del corresponent instrument de planejament en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental, acorda: emetre informe favorable en el procediment simplificat d'avaluació ambiental i territorial estratègica del Pla especial per a l'ordenació d'usos per a centre d'educació ambiental en el paratge El Parat de la Vall d'Ebo, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 13 de desembre de 2017.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Tràmit: avaluació ambiental de la modificació puntual núm. 10, carrer Zamora, del Pla general  
Promotor: Ajuntament de Santa Pola  
Autoritat substantiva: Comissió Territorial d'Urbanisme  
Localització: Santa Pola (Alacant)  
Expedient: 55/4127-RIE  
  
La Comissió d'Avaluació Ambiental, en sessió realitzada el 30 de novembre de 2017, va adoptar l'acord següent:  
  
Vista la proposta de l'informe ambiental i territorial estratègic de la modificació puntual núm. 10 del Pla general de Santa Pola, en els termes següents:  
  
A) Documentació aportada  
En data 4 de setembre de 2017 va tindre entrada, en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud de l'Ajuntament de Santa Pola, remesa pel Servei Territorial d'Urbanisme d'Alacant, per a iniciar el procés d'avaluació ambiental i territorial estratègica de la modificació puntual núm. 10, carrer Zamora, del Pla general de Santa Pola.  
La sol·licitud s'acompanya del document inicial estratègic i de l'esborrany de la modificació. La documentació aportada, en format paper, és d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
B) Planejament vigent  
Santa Pola compta amb un Pla general aprovat definitivament en data 16 de desembre de 2008, per acord de la Comissió Territorial d'Urbanisme, publicat en BOP Alacant núm. 80-1 de 30 d'abril de 2009.  
L'àmbit de la modificació núm. 10 «Carrer Zamora» del Pla general 2008 queda classificat com a sòl urbà d'ús terciari, ubicat en la zona industrial urbana de Santa Pola, amb tipologia «Mixta illa densa». L'ample del vial del c/ Zamora s'estableix en 12 m i confronta pel sud amb el parc de la xarxa primària del sector Salines.  
El Pla general va ser objecte d'avaluació ambiental i va obtindre declaració d'impacte ambiental acceptable amb condicionants per resolució de la Direcció general de Gestió del Medi Natural, en data 7 de març de 2008, si bé es van excloure de la dita resolució determinats sectors. Posteriorment, el Pla general va ser objecte de resolucions ambientals complementàries respecte a diferents sectors exclosos de la declaració d'impacte ambiental de data 7 de març de 2008.  
  
B.1. Antecedents  
L'anterior Pla general de Santa Pola, de data 1985, establia l'ample del vial del c/ Zamora en 15 m, i s'ha executat i consolidat la urbanització i tancament de la zona verda del parc de xarxa primària del sector Salines, que confronta pel sud amb el c/ Zamora, respectant l'ample previst de 15 m per al dit vial.  
  
C) Modificació puntual núm. 10 del Pla general de Santa Pola: objecte i justificació  
Com s'arreplega en la documentació aportada, s'ha detectat un error en l'ample establit pel Pla general vigent (PG 2008) per a l'alineació del c/ Zamora respecte a l'inicialment previst en l'anterior Pla general de 1985.  
L'objecte de la modificació núm. 10 del PG és corregir l'alineació del c/ Zamora, ubicat en sòl urbà d'ús industrial, per a adaptar-la a la realitat física de l'ample de l'esmentat vial, que passa de 12 a 15 metres de secció transversal.  
Aquesta modificació afectaria una zona verda de la xarxa primària situada al sud del vial, ja que l'ample del vial s'obtindria per la modificació de la qualificació d'aquesta, que passa a ser xarxa viària.  
Tal com indica la documentació aportada, la modificació es redacta «per a corregir l'ample estipulat en el Pla vigent per al carrer Zamora, per tractar-se d'un carrer consolidat amb 15 m d'amplària, que limita per un costat amb edificació terciària i industrial en illa densa, i a l'altre amb les zones verdes del PERI Salines, al seu torn confronta amb el Parc de les Salines de Santa Pola».  
Es justifica la modificació pel fet que la zona verda classificada com a parc de la xarxa primària del sector Salines, contigu pel sud amb el c/ Zamora, s'ha executat i es troba consolidada amb pistes municipals d'esport a l'aire lliure, amb tanca perimetral, respectant l'ample de 15 metres inicialment previst per al c/ Zamora per l'anterior Pla general de 1985.  
  
D) Característiques de la modificació núm. 10 del PG de Santa Pola  
D.1. Àmbit de l'actuació  
L'àmbit territorial de modificació és el c/ Zamora que es localitza en la denominada zona industrial urbana, de caràcter terciari i industrial, per a edificació en tipologia d'illa densa, situada en l'accés del nucli urbà de Santa Pola des de la carretera d'Elx.  
El c/ Zamora constitueix la llinda entre el parc de la xarxa primària del sector Salines, ubicat al sud del carrer, i la zona industrial urbana, ubicada al nord del carrer Zamora.  
Segons arreplega el DIE, l'àmbit correspon a una longitud aproximada de 590 metres del c/ Zamora i un ample de 3 metres, la qual cosa representa uns 1.770 m².  
D.2. Paràmetres urbanístics de la modificació  
Es modifica l'ample del vial del c/ Zamora grafiat en plans del vigent Pla general 2008 amb 12 metres per a establir-lo en 15 metres.  
  
Classificació: en els plans  
- Es modifica en els plans de la modificació l'alineació del carrer Zamora, de 12 a 15 m, amb la qual cosa la classificació de la zona afectada (1.770 m²) de parc de xarxa primària (VP) passa a dotacional públic (CV xarxa viària).  
- No es modifica la classificació del sòl, que continua sent urbana.  
L'estàndard dotacional global (EDG) no es veu afectat per la modificació, ja que no s'altera la superfície de sòl dotacional en el seu conjunt, per tractar-se d'un ajust entre dos elements igualment dotacionals i no haver-se vist modificat l'aprofitament de cap sòl.  
En passar de 12 m a 15 metres, s'afecta la delimitació que el Pla general 2008 estableix per al parc de xarxa primària del sector Salines, el qual es troba ja executat i respecta, segons indica l'Ajuntament, l'alineació de 15 metres del C/Zamora.  
D.3. Efectes previsibles de la modificació sobre el medi ambient.  
El document inicial estratègic no realitza cap anàlisi sobre l'afecció de la modificació sobre el medi ambient. Es limita a justificar urbanísticament la modificació.  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
Administració pública consultada Consulta Informe  
SERV. TERRITORIAL D'URBANISME ALACANT 04.09.2017  
CONS. HABITATGE - SDG ORDENACIÓ TERRITORI I PAISATGE - Serv. Infraestructura Verda i Paisatge (PAISATGE) 26.09.2017 16.11.2017  
  
  
F) Identificació i valoració de possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
La modificació proposada afecta sòl urbà d'ús terciari-industrial, de la denominada zona industrial urbana de Santa Pola i la zona verda classificada com a parc de la xarxa primària del sector Salines, la qual es troba executada i amb tanca perimetral.  
L'àmbit de la modificació queda afectat per risc d'inundació amb nivell de perillositat 3, segons la nomativa del PATRICOVA. Per tractar-se d'un sòl urbà ja consolidat, correspondrà a l'Ajuntament verificar la incidència del risc i imposar, si és procedent, condicions d'adequació de les futures edificacions.  
El c/ Zamora ha quedat constituït sobre la via pecuària Assagador de Crevillent a Santa Pola, amb una amplària necessària de 6 metres.  
El Pla general va ser objecte d'avaluació ambiental i va obtindre declaració d'impacte ambiental acceptable amb condicionants per resolució de la Direcció General de Gestió del Medi Natural, en data 7 de març de 2008.  
Segons s'indica en la documentació aportada, el carrer Zamora es troba sense urbanitzar però compta amb l'ample suficient per a aconseguir els 15 metres de secció transversal inicialment prevists en el Pla general de Santa Pola de 1985, ja que la tanca i la urbanització del parc de xarxa primària del sector Salines, que confronta pel sud amb el c/ Zamora, ja ha respectat l'ample previst de 15 m per al dit vial, i és aquesta la realitat física de l'àmbit de l'actuació.  
Des de la perspectiva mediambiental, el canvi d'alineació, en la grafia dels plans, de 12 a 15 metres, que pretén corregir un error material del vigent Pla general 2008, no presenta afecció significativa sobre el medi ambient, ja que la superfície de zona verda existent i executada no es modifica.  
No obstant això, advertim algunes incongruències en la documentació aportada:  
- En els plans:  
· En el pla 3, Qualificació del sòl. Estat modificat, apareix grafiada la banda sud d'edificació de la zona industrial urbana, que queda delimitada al nord per la carretera d'Elx i al sud pel c/ Zamora, amb una trama de color diferent de la corresponent a la de la seua qualificació com d'ús industrial-terciari (tal com venia previst en el Pla general 2008). El color utilitzat en el pla 3 per a la dita banda de sòl urbà es correspon més aïna amb un ús residencial (no admés pel planejament vigent).  
  
  
Imatge núm. 1. Esborrany Mod. núm. 1o PG. Qualificació i usos globals del sòl.  
Imatge núm. 2. PG 2008 Vigent. Qualificació i usos globals del sòl.  
  
Hem d'entendre que es tracta d'un nou error i que, conseqüentment, haurà de corregir-se en la proposta definitiva, grafiant el dit àmbit amb el color corresponent a la seua condició de sòl urbà d'ús industrial-terciari de la zona industrial urbana, previst per a edificació en illa densa.  
  
El Servei d'Infraestructura Verda i Paisatge, en el seu informe rebut en data 16 de novembre de 2017, a més de fer incidència en algunes discordances quant a la qualificació de l'àmbit objecte de modificació, indica que, analitzada la documentació, tenint en compte l'objecte i abast de la proposta (correcció de l'amplària del vial que passa de 12 a 15 metres) i sent que la consideració de l'amplària no afecta el caràcter ni la percepció del paisatge de l'àmbit afectat, ja que es correspon amb la realitat executada, és de preveure que no tinga incidència en el paisatge, i no és necessària la incorporació de criteris addicionals o l'elaboració d'un instrument de paisatge.  
  
Atés que la modificació té com a objectiu la correcció de l'alineació del c/ Zamora per a adaptar-la a la realitat existent, considerant que és un àmbit de reduïda extensió, que no suposa un canvi en el model territorial, ni increment en el consum de recursos, ni afecció al patrimoni cultural i natural, basant-se en la informació aportada per l'Ajuntament de Santa Pola, es considera que no tindrà efectes significatius sobre el medi ambient.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
H) Proposta d'acord  
Analitzada la proposta de modificació puntual núm. 10 del Pla general de Santa Pola, es pot considerar que la dita actuació quedaria emmarcada en l'article 46.3 de la LOTUP per considerar que es tracta d'una modificació menor del Pla general.  
Per això, segons estableix l'article 51.2.b de la LOTUP, i considerar, d'acord amb els criteris de l'annex VIII de l'esmentada llei, que la proposta de modificació puntual núm. 10 del Pla general de Santa Pola no té incidència significativa en el model territorial del dit municipi, no incideix sobre elements del patrimoni natural i cultural i, havent tingut en compte les consultes realitzades, es pot concloure que el procediment d'avaluació ambiental simplificada és prou per a determinar que la proposta de la modificació puntual núm. 10 del Pla general de Santa Pola no presentarà efectes significatius sobre el medi ambient tenint en compte les determinacions que més avant s'assenyalen.  
  
D'acord amb allò que s'ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 10 del Pla general de Santa Pola d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació del pla d'acord amb la seua normativa sectorial, amb el compliment de les determinacions següents:  
  
1. La redacció definitiva de la modificació corregirà l'error de grafia apreciat en el pla núm. 3 Qualificació i usos globals del sòl de la proposta de modificació núm. 10, utilitzant el mateix color de trama corresponent a sòl urbà d'ús terciari-industrial de la zona industrial urbana del Pla general vigent, aplicable a les dues bandes de sòl edificable situades al nord i sud, respectivament, de la carretera d'Elx a Santa Pola.  
  
2. L'Ajuntament realitzarà, amb caràcter previ a l'aprovació definitiva, l'anàlisi de la incidència del risc d'inundació en l'àmbit de sòl urbà de la proposta i incorporar, si és el cas, en la redacció definitiva de la modificació, les condicions d'adequació de les futures edificacions prenent com a referència les establides en l'annex I de la normativa del Pla d'acció territorial sobre prevenció del risc d'inundació a la Comunitat Valenciana (PATRICOVA).  
  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la modificació puntual núm. 10 del Pla general de Santa Pola del corresponent instrument de planejament en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 10 del Pla general de Santa Pola, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 5 de desembre de 2017.- El secretari de la Comissió d'Avaluació Ambiental: José del Valle Arocas.»  
  
València, 22 de desembre de 2017.- El director general de Medi Natural i d'Avaluació Ambiental: Antoni Marzo i Pastor.